Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky podpredseda vlády a minister financií Slovenskej republiky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona,  ktorým  sa  mení a dopĺňa   zákon  č.  446/2001  Z. z.  o majetku  vyšších  územných  celkov  v  znení  neskorších predpisov. 

	Predloženým návrhom skupina poslancov navrhuje doplniť v § 3 zákona o majetku vyšších územných celkov  nový odsek 2, v ktorom sa upravuje prechod vecí z majetku štátu, v nájme neziskovej organizácie, na ktorú prešli pôsobnosti poskytovať sociálne služby dňom 1.1.2002, do vlastníctva vyššieho územného celku. Predmetom prechodu do vlastníctva vyššieho územného celku má byť majetok  bývalého Domova sociálnych služieb Žehra Hodkovce, ktorý sa pretransformoval na  neziskovú organizáciu Socialtransform, n.o., ktorá poskytuje v tomto zariadení sociálne služby. Uvedená nezisková organizácia užíva predmetný majetok štátu na základe nájomnej zmluvy, ktorú je možné podľa zákona č. 278/1993 Z. z. o správe majetku štátu v znení neskorších predpisov uzavrieť najdlhšie na 10 rokov, čo neumožňuje neziskovej organizácii požiadať o grantovú pomoc zo štrukturálnych fondov na zabezpečenie chýbajúcich finančných zdrojov na investície a rozvoj tohto zariadenia. Z tohto dôvodu sa navrhuje prechod majetku do vlastníctva  vyššieho územného celku, ktorý môže bez časového obmedzenia prenechať dotknutý majetok do užívania  neziskovej organizácii.

	Stanovisko Ministerstva financií Slovenskej republiky:

Podľa § 3 ods. 1 písm. a)  zákona č. 446 /2001 Z.z. o majetku vyšších územných celkov prešli ku dňu 1.7.2002 do vlastníctva vyšších územných celkov  z majetku štátu veci v správe domovov sociálnych služieb pre dospelých, a to v nadväznosti na prenesenie pôsobností v oblasti poskytovania  sociálnych služieb  z orgánov štátnej správy na vyššie územné celky podľa zákona č. 195/1998 Z.z. o sociálnej pomoci v znení neskorších predpisov.

Ku dňu prechodu majetku štátu na vyšší územný celok podľa § 3 zákona o majetku vyšších územných celkov bola bývalá rozpočtová organizácia  Domov sociálnych služieb Žehra Hodkovce v rámci pilotného projektu transformácie poskytovanej starostlivosti na nové formy sociálnych služieb  už pretransformovaná na neziskovú organizáciu Socialtransform, n.o. Majetok štátu v správe bývalej rozpočtovej organizácie domova sociálnych služieb preto neprešiel do vlastníctva vyššieho územného celku, ale zostal vo vlastníctve Slovenskej republiky, v správe Krajského úradu Košice. Krajský úrad Košice nemá zákonom založenú pôsobnosť v oblasti poskytovania sociálnych služieb. 

 Keďže podľa zákona  o sociálnej pomoci v znení neskorších predpisov prešla pôsobnosť  v oblasti  poskytovania sociálnych služieb pre dospelých z orgánov štátnej správy na územnú samosprávu, ministerstvo financií nemá námietky proti prechodu predmetného majetku z vlastníctva štátu do vlastníctva vyššieho územného celku. 

Návrh zákona v predloženom znení však nezabezpečuje, že predmetný majetok bude aj po prechode do vlastníctva vyššieho územného celku slúžiť pre sociálne účely,  prechod majetku štátu nie je riešený  komplexne a návrh má aj legislatívne nedostatky. Z uvedeného dôvodu je potrebné v návrhu zákona: 

a) upresniť rozsah majetku štátu, ktorý má byť predmetom prechodu  tak, aby z majetku štátu do vlastníctva vyššieho územného celku  prešli len tie veci, ktoré boli prenechané  neziskovej organizácii do nájmu  na účely poskytovania sociálnych služieb,

b)  definovať subjekt, zo správy ktorého má prejsť predmetný majetok do vlastníctva vyššieho územného celku, 

c) ustanoviť povinnosť samosprávneho kraja zachovať účelové určenie tohto majetku na sociálne služby najmenej  na 10 rokov, 

d) ustanoviť, do vlastníctva ktorého vyššieho územného celku prejdú veci z majetku štátu (územný princíp) a taktiež doplniť deň prechodu vecí z majetku štátu do vlastníctva vyššieho územného celku,

e) upraviť prechod pohľadávok a záväzkov súvisiacich s týmto majetkom do vlastníctva vyššieho územného celku.

	Vzhľadom na uvedené, ako aj na potrebu dopracovania novely aj o legislatívnotechnickú  úpravu súvisiacich ustanovení, napr. § 5 ods. 1, § 8 ods. 3, § 12 ods. 2, odporúčame riešiť prechod predmetného majetku komplexne v jednom ustanovení novely doplnením § 5b. Po takejto úprave by návrh novely zákona mal znieť takto:

„Čl. I.

	Zákon Národnej rady Slovenskej republiky č. 446/2001 Z. z. o majetku vyšších územných celkov v znení zákona  Národnej  rady  Slovenskej republiky č. 521/2003 Z. z. a zákona  Národnej  rady  Slovenskej  republiky   č. 540/2005 Z. z. sa  dopĺňa takto:

 Za § 5a sa vkladá § 5b, ktorý znie:

„§ 5b

	(1) Do vlastníctva vyššieho územného celku  prechádzajú z  majetku štátu veci  v správe krajského úradu v nájme neziskovej organizácie slúžiace na zabezpečenie   sociálnych   služieb,   ktorých   poskytovanie    prevzala   nezisková   organizácia od 1. januára 2002 od  štátnej rozpočtovej organizácie, ako aj pohľadávky, iné majetkové práva a záväzky súvisiace s týmto majetkom.

	(2) Majetok podľa odseku 1 prechádza  1. júlom 2006 do vlastníctva vyššieho územného celku, na území ktorého sa nachádza. 

	(3) Vyšší územný celok je povinný  zachovať účelové určenie majetku, ktorý nadobudol podľa odseku 1,  najmenej desať rokov odo dňa prechodu do vlastníctva vyššieho územného celku.

	(4) Krajský úrad, ktorý do dňa prechodu majetku štátu mal v správe majetok štátu, ktorý podľa odseku 1 prechádza na vyšší územný celok, spíše s vyšším územným celkom písomný protokol o odovzdaní takéhoto majetku najneskôr do dvoch mesiacov odo dňa prechodu majetku štátu. Protokol obsahuje presné vymedzenie a hodnotu odovzdávaného majetku vedenú v účtovníctve a oceneného podľa osobitného zákona5) a výšku oprávok tohto majetku, ako aj súvisiace majetkové práva a záväzky ku dňu prechodu majetku štátu na vyšší územný celok; ak ide o nehnuteľnosť, protokol obsahuje aj údaje katastra nehnuteľností podľa osobitného zákona6). Protokol podpisuje štatutárny orgán subjektu, ktorý mal v správe majetok štátu prechádzajúci podľa odseku 1 na vyšší územný celok a štatutárny orgán vyššieho územného celku.

	(5) Vyšší územný celok je povinný do šiestich mesiacov odo dňa nadobudnutia majetku štátu podať na príslušnom katastri nehnuteľností návrh na zápis vlastníckeho práva k tomuto majetku  podľa osobitných predpisov7).

	 (6) Na majetok, ktorý prešiel do vlastníctva vyššieho územného celku podľa odseku 1, sa vzťahuje ustanovenie § 8 ods. 4.“.

Čl. II

	Tento zákon nadobúda  účinnosť 1. júla 2006.“.

  

Vzhľadom na uvedené Ministerstvo financií SR odporúča vláde Slovenskej republiky súhlasiť s návrhom skupiny poslancov na vydanie zákona, ktorým sa mení a dopĺňa zákon č. 446/2001 Z.z. o majetku vyšších územných celkov v znení neskorších predpisov s pripomienkami uvedenými v tejto predkladacej správe.